b'\n_START_ARTICLE_\nTewfik pa\xc5\xa1\xc5\xa1a\n_START_PARAGRAPH_\nMuhammad Tewfik pa\xc5\xa1\xc5\xa1a (my\xc3\xb6s muodossa Tawfiq; 30. huhtikuuta tai 15. marraskuuta 1852 Kairo \xe2\x80\x93 7. tammikuuta 1892 Hulwan) oli Egypti\xc3\xa4 vuosina 1879\xe2\x80\x931892 hallinnut kediivi. H\xc3\xa4nen valtakautenaan Egypti p\xc3\xa4\xc3\xa4tyi vuonna 1882 Britannian miehitysvallan alle._NEWLINE_Tewfik oli kediivi Ismail pa\xc5\xa1\xc5\xa1an vanhin poika. Suvun muista j\xc3\xa4senist\xc3\xa4 poiketen h\xc3\xa4n k\xc3\xa4vi koulunsa Egyptiss\xc3\xa4 eik\xc3\xa4 Euroopassa. Tewfikist\xc3\xa4 tuli kruununperij\xc3\xa4 vuonna 1866, kun Turkin sulttaani antoi Egyptille uuden kruununperimysperimysj\xc3\xa4rjestyksen, jonka mukaan kediivin asema periytyisi t\xc3\xa4m\xc3\xa4n vanhimmalle pojalle eik\xc3\xa4 aiempaan tapaan suvun vanhimmalle miehelle. Is\xc3\xa4ns\xc3\xa4 valtakaudella Tewfik toimi muun muassa valtakunnanneuvoston ja ministerineuvoston johtajana._NEWLINE_Tewfik tuli Egyptin p\xc3\xa4\xc3\xa4ministeriksi Ismailin erotettua Nubar pa\xc5\xa1\xc5\xa1an vuonna 1879. Muutamaa kuukautta my\xc3\xb6hemmin, 26. kes\xc3\xa4kuuta, Turkin sulttaani Abdul Hamid II erotti vuorostaan Ismailin, ja Tewfik kohosi kediiviksi. Sulttaani vahvisti h\xc3\xa4nen asemansa 8. elokuuta. Tewfikill\xc3\xa4 oli vain v\xc3\xa4h\xc3\xa4n kannatusta Egyptiss\xc3\xa4, joten h\xc3\xa4n joutui my\xc3\xb6t\xc3\xa4ilem\xc3\xa4\xc3\xa4n poliittisia vastustajiaan. Ismailin kauden perint\xc3\xb6n\xc3\xa4 Egypti oli ajautunut velkojen vuoksi Britannian ja Ranskan holhoukseen, ja Tewfikin valtakauden alussa brittil\xc3\xa4inen Sir Evelyn Baring ryhtyi valvomaan maan asioita. Egyptiss\xc3\xa4 nousi eurooppalaisten vaikutusvaltaa vastustanut kansallismielinen kapinaliike. Sen johtoon asettui upseeri Ahmed Arabi, joka liittoutui Muhammad Sharif pa\xc5\xa1\xc5\xa1an johtaman aiemman opposition kanssa. Liike sai niin suuren vallan, ett\xc3\xa4 1882 Tewfik joutui nimitt\xc3\xa4m\xc3\xa4\xc3\xa4n Arabin sotaministeriksi. Britit pelk\xc3\xa4siv\xc3\xa4t Egyptin liukuvan pois otteestaan, ja l\xc3\xa4hettiv\xc3\xa4t laivastonsa Aleksandrian edustalle. Laivojen tulitettua kaupunkia Arabin suosio kasvoi entuudestaan, jolloin Tewfik pyysi brittien apua. Garnet Wolseleyn johtama brittiarmeija nousi maihin, kukisti Arabin joukot ja miehitti maan syyskuussa 1882. Tewfik sai valtansa takaisin, mutta Britannian miehitys Egyptiss\xc3\xa4 j\xc3\xa4i pysyv\xc3\xa4ksi. Maa oli n\xc3\xa4in k\xc3\xa4yt\xc3\xa4nn\xc3\xb6ss\xc3\xa4 tullut irrotetuksi Ottomaanien valtapiirist\xc3\xa4, joskaan ei muodollisesti. Egyptin tosiasiallisena hallitsijana oli t\xc3\xa4m\xc3\xa4n j\xc3\xa4lkeen Kairossa toiminut Britannian p\xc3\xa4\xc3\xa4konsuli, tammikuusta 1884 alkaen Evelyn Baring, jonka vaikutusvallan alaisena my\xc3\xb6s kediivi joutui toimimaan._NEWLINE_Vuonna 1888 Tewfik erotti p\xc3\xa4\xc3\xa4ministeri Nubar pa\xc5\xa1\xc5\xa1an ja nimitti h\xc3\xa4nen tilalleen Riaz pa\xc5\xa1\xc5\xa1an. Hallitsijakautensa my\xc3\xb6hempin\xc3\xa4 vuosina Tewfik onnistui toteuttamaan Egyptiss\xc3\xa4 muun muassa oikeusj\xc3\xa4rjestelm\xc3\xa4n uudistuksen, ja perusti lains\xc3\xa4\xc3\xa4d\xc3\xa4nt\xc3\xb6neuvoston sek\xc3\xa4 yleiskokouksen. H\xc3\xa4n kuoli yll\xc3\xa4tt\xc3\xa4en sairauteen 1892. Tewfikin seuraajaksi tuli h\xc3\xa4nen poikansa Abbas II. My\xc3\xb6hemmin my\xc3\xb6s Tewfikin nuoremmat veljet Hussein Kamel ja Fuad toimivat vuorollaan Egyptin hallitsijoina.'